"**ยูไนเต็ดเบรกส์กีตาส์**" (อังกฤษ: United Breaks Guitars) เป็นชื่อชุดเพลงสามเพลงซึ่งแต่งโดยเดฟ แคร์รอลล์ (อังกฤษ: Dave Carroll) นักร้องและนักแต่งเพลงชาวแคนาดา ร่วมกับวงดนตรีของเดฟได้แก่*ซันส์ออฟแม็กซ์เวลล์* (อังกฤษ: Sons of Maxwell) เนื้อหาของเพลงบอกเล่าเกี่ยวกับเหตุการณ์ที่กีตาร์ของเขาเสียหายระหว่างเดินทางกับสายการบินยูไนเต็ดแอร์ไลน์ใน ค.ศ. 2008 และการตอบรับจากสายการบิน เพลงนี้เผยแพร่ครั้งแรกเมื่อเดือนกรกฎาคม ค.ศ. 2009 และได้รับความนิยมอย่างแพร่หลายทั้งในยูทูบและไอทูนส์

เหตุการณ์
---------

แคร์รอลล์เล่าว่ากีตาร์ของเขาเสียหายขณะที่ฝากให้ยูไนเต็ดแอร์ไลน์ดูแลระหว่างเดินทางจากท่าอากาศยานนานาชาติแฮลิแฟกซ์สแตนฟีลด์ ประเทศแคนาดาไปยังสนามบินเอปป์ลีย์ เมืองโอมาฮา รัฐเนแบรสกา โดยเปลี่ยนเครื่องที่ท่าอากาศยานนานาชาติโอแฮร์ โดยระบุว่าเขาได้ยินผู้โดยสารที่เดินทางในเครื่องบินลำเดียวกันอุทานว่าพนักงานลำเลียงสัมภาระของท่าอากาศยานโอแฮร์โยนกีตาร์ขณะลำเลียงขึ้นเครื่องบิน เมื่อแคร์รอลล์เดินทางถึงโอมาฮา เขาพบว่ากีตาร์ยี่ห้อเทย์เลอร์มูลค่า 3,500 ดอลลาร์สหรัฐของเขาได้รับความเสียหายอย่างหนัก ในเนื้อเพลงแคร์รอลล์ระบุว่าเขาได้แจ้งกับพนักงานของสายการบินจำนวน 3 คน แต่ทั้งหมดไม่สนใจ แคร์รอลล์ร้องเรียนไปยังยูไนเต็ดแอร์ไลน์ และได้รับคำตอบว่าเขาไม่มีสิทธิ์รับค่าชดเชยเนื่องจากเขาร้องเรียนล่าช้าเกิน 24 ชั่วโมง

เพลง
----

ในบทสัมภาษณ์กับบรรษัทแพร่ภาพกระจายเสียงแคนาดา (ซีบีซี) แคร์รอลล์เล่าว่าเขาเจรจากับสายการบินเป็นเวลากว่าเก้าเดือนแต่ไม่เป็นผลสำเร็จ เขาจึงถามตัวเองว่า "ถ้าไมเคิล มอร์เป็นนักดนตรี เขาจะทำอย่างไร" แล้วจึงเขียนเนื้อเพลงและถ่ายทำมิวสิกวิดีโอบอกเล่าเรื่องราว เนื้อร้องท่อนหนึ่งกล่าวว่าเขาน่าจะเลือกบินกับสายการบินอื่น หรือไม่ก็ขับรถไปเองน่าจะดีกว่า เพราะยูไนเต็ดทำกีตาร์เสียหาย แคร์รอลล์ร่วมกับวง*ซันส์ออฟแม็กเวลล์*เขียนเพลงภาคต่ออีก 2 เพลงเกี่ยวกับเหตุการณ์นี้ โดยวิดีโอภาค 2 "United Breaks Guitars: Song 2" เผยแพร่ออกทางยูทูบในวันที่ 17 สิงหาคม ค.ศ. 2009 โดยเนื้อหาของเพลงในภาค 2 เล่าเรื่องเกี่ยวกับการเจรจาระหว่างแคร์รอลล์กับ "คุณเอิร์ลวิก" พนักงานแผนกบริการลูกค้าของยูไนเต็ดแอร์ไลน์ และโจมตีไปที่นโยบายของสายการบินที่บังคับให้ "คุณเอิร์ลวิก" ต้องปฏิบัติตามโดยไม่ใส่ใจกับความรู้สึกของผู้โดยสาร ภาค 3 ของเพลงนี้เผยแพร่ในเดือนมีนาคม ค.ศ. 2010 โดยใช้ชื่อ "United Breaks Guitars: Song 3" มีใจความว่าพนักงานของยูไนเต็ดไม่ได้เลวร้ายทุกคน วรรคสุดท้ายเขียนสื่อไปยังยูไนเต็ดแอร์ไลน์ระบุว่าเขาหวังว่ายูไนเต็ดจะปรับปรุงตามที่ได้ประกาศไว้ เพราะถ้าไม่ปรับปรุงแล้วใครจะเลือกใช้บริการ

การตอบสนอง
----------

วิดีโอแรกถูกเผยแพร่ลงทางยูทูบเมื่อวันที่ 6 กรกฎาคม ค.ศ. 2009 และเพียงวันแรกวันเดียวมีผู้เข้าชมกว่า 150,000 ครั้ง เพิ่มขึ้นเป็นห้าแสนครั้งในวันที่ 9 กรกฎาคม 5 ล้านครั้งเมื่อกลางเดือนสิงหาคมปีเดียวกัน และ 10 ล้านครั้งในเดือนกุมภาพันธ์ ค.ศ. 2011 โดยในปัจจุบัน (ตุลาคม ค.ศ. 2020) วิดีโอนี้มีผู้เข้าชมกว่า 20 ล้านครั้ง

สื่อมวลชนรายงานข่าวเกี่ยวกับความนิยมของเพลงและผลกระทบต่อภาพลักษณ์องค์กรของยูไนเต็ดแอร์ไลน์ ร็อบ แบรดฟอร์ด ผู้จัดการแผนกบริการปัญหาลูกค้าโทรศัพท์ไปยังแคร์รอลล์เพื่อขออภัยและแสดงความรับผิดชอบกับเหตุการณ์ที่เกิดขึ้น และขออนุญาตนำวิดีโอของแคร์รอลล์ไปใช้ประกอบการฝึกพนักงาน ในขณะเดียวกับ บ็อบ เทย์เลอร์ เจ้าของบริษัทกีตาร์เทย์เลอร์ได้มอบกีตาร์สองตัวให้แคร์รอลล์ และสนับสนุนอุปกรณ์ประกอบฉากสำหรับวิดีโอภาคสองด้วย ยูไนเต็ดเบรกส์กีตาส์ภาคแรกได้รับความนิยมสูงสุดในไอทูนส์มิวสิกสโตร์ในสัปดาห์ถัดจากที่เผยแพร่ครั้งแรก หลังจากที่วิดีโอของแคร์รอลล์ประสบความสำเร็จ เขาโพสต์วิดีโอขอบคุณสาธารณชนที่สนับสนุน และขอร้องให้ผู้ชมเข้าใจ "คุณเอิร์ลวิก" ที่ต้องเคร่งครัดตามนโยบายของสายการบินที่บังคับลงมา หลังจากเหตุการณ์ แคร์รอลล์ได้รับเชิญให้ไปแสดงปาฐกถาเกี่ยวกับการให้บริการลูกค้าหลายครั้ง ครั้งหนึ่งที่เขาเดินทางไปแสดงปาฐกถา ยูไนเต็ดแอร์ไลน์ก็ทำสัมภาระของแคร์รอลล์สูญหาย

นิตยสาร*ไทม์*ได้จัดอันดับให้ "ยูไนเต็ดเบรกส์กีตาส์" อยู่ในอันดับที่ 7 ใน 10 อันดับไวรอลวิดีโอแห่งปี 2009

ดูเพิ่ม
-------

* ยูไนเต็ดแอร์ไลน์
* ยูไนเต็ดเอ็กซ์เพรส เที่ยวบินที่ 3411

อ้างอิง
-------

1. 1 2  Blitzer, Wolf (9 July 2009). "United Breaks Guitars". *The Situation Room*. CNN. สืบค้นเมื่อ 2 March 2013.
2. 1 2  Cosh, Colby (สิงหาคม 21, 2009). "A man and his guitar". *The Financial Post*. Canada. คลังข้อมูลเก่าเก็บจากแหล่งเดิมเมื่อ มีนาคม 5, 2012. สืบค้นเมื่อ ธันวาคม 31, 2009.
3. ↑  Broken guitar song gets airline's attention *CBC News. Online*, July 8, 2009. Retrieved July 8, 2009.
4. 1 2  Jamieson, Alastair (July 23, 2009). "Musician behind anti-airline hit video 'United Breaks Guitars' pledges more songs". *The Daily Telegraph*. London.
5. 1 2 3  *Singer's revenge on United: A hit song* United Press International July 9, 2009.
6. 1 2 3 4  Tran, Mark (July 23, 2009). "Singer gets his revenge on United Airlines and soars to fame". *The Guardian*. London. สืบค้นเมื่อ May 26, 2010.
7. ↑  United Breaks Guitars Song 2 ที่ยูทูบ
8. 1 2  "United Breaks Guitars: Song 3 – Dave Carroll". Davecarrollmusic.com. กุมภาพันธ์ 17, 2010. คลังข้อมูลเก่าเก็บจากแหล่งเดิมเมื่อ สิงหาคม 20, 2010. สืบค้นเมื่อ เมษายน 30, 2010.
9. 1 2  McLean, Jesse (October 29, 2009). "United loses luggage of 'United Breaks Guitars' guy". *Toronto Star*.
10. ↑  Carroll, Dave. "United Breaks Guitars – A statement from Dave Carroll". Dave Carroll. สืบค้นเมื่อ January 16, 2012.
11. ↑  Fletcher, Dan (December 8, 2009). "Top 10 Viral Videos – 7. United Breaks Guitars". *Time*. คลังข้อมูลเก่าเก็บจากแหล่งเดิมเมื่อ 2013-08-26. สืบค้นเมื่อ 2020-10-04. Fuming about mishandled baggage? Singing's the best revenge.

แหล่งข้อมูลอื่น
---------------

* "United Breaks Guitars" ที่ยูทูบ
* United Breaks Guitars เว็บบล็อกของเดฟ แคร์รอลล์เกี่ยวกับเหตุการณ์ที่เกิดขึ้น
* "United Breaks Guitars" song 3 - United We Stand ที่ยูทูบ